Diari Oficial de la Generalitat Valenciana


Sumari del DOGV 6883, del 17-10-2012 (2012/9279)

RESOLUCIÓ de 12 de setembre de 2012, del director general de Justícia de la Conselleria de Justícia i Benestar Social, per la qual es resol inscriure la modificació dels Estatuts del Col·legi Oficial d'Infermeria d'Alacant i es disposa la seua publicació en el Diari Oficial de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6883

Data del DOGV
:   17-10-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/9279


Data del document
:   12-09-2012

Organisme emissor
:   Conselleria de Justícia i Benestar Social

Tipus de document
:   Resolució

Descriptors 

:   * Alacant
    * col·legi professional

RESOLUCIÓ de 12 de setembre de 2012, del director general de Justícia de la Conselleria de Justícia i Benestar Social, per la qual es resol inscriure la modificació dels Estatuts del Col·legi Oficial d'Infermeria d'Alacant i es disposa la seua publicació en el Diari Oficial de la Comunitat Valenciana. [2012/9279]  
Vist l'expedient de modificació estatutària instruït a instàncies del Col·legi Oficial d'Infermeria d'Alacant, inscrit amb el número 67 de la Secció Primera del Registre de Col·legis Professionals i de Consells Valencians Professionals de la Comunitat Valenciana, en què se sol·licita la inscripció de la seua modificació Estatutària en l'esmentat registre, atenent als següents fets:  
  
Primer   
Els Estatuts del Col·legi Oficial d'Infermeria d'Alacant van ser aprovats per Resolució de 10 de desembre de 1999, de la secretaria general de la Conselleria de Justícia i Administracions Públiques (DOGV núm. 3.673, de 25.01.2000).  
  
Segon  
José Luis Poyatos Alonso, en nom i representació del llavors denominat Col·legi Oficial d'Ajudants Tècnics Sanitaris i Diplomats en Infermeria d'Alacant, va presentar en data 30 d'abril de 2010, sol·licitud d'inscripció de la modificació dels Estatuts, Reglament de Règim Interior i canvi de denominació del Col·legi d'Infermeria d'Alacant, en el Registre de Col·legis Professionals i de Consells Valencians de Col·legis Professionals de la Comunitat Valenciana, en compliment del que preveu l'article 11 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
  
  
Tercer  
Per mitjà d'ofici de 2 de juliol de 2010, pel Servici d'Entitats Jurídiques, de la llavors Conselleria de Justícia i Administracions Públiques, es va informar, al llavors Col·legi Oficial d'Ajudants Tècnics Sanitaris i Diplomats en Infermeria d'Alacant, que una vegada acordat, si és el cas, el canvi de denominació, es procediria a sotmetre els Estatuts al control de legalitat, inscripció i publicació en el Diari Oficial de la Comunitat Valenciana.  
  
Quart  
Una vegada finalitzat el procediment de canvi de denominació del llavors Col·legi Oficial d'Ajudants Tècnics Sanitaris i Diplomats en Infermeria d'Alacant per la de Col·legi Oficial d'Infermeria d'Alacant, per mitjà de Decret 9/2011, de 4 de febrer, (DOCV núm. 6.455, de 28.02.2011) es va procedir a examinar el text de la modificació estatutària remesa, i es va formular, per mitjà d'ofici de 14 de febrer de 2011, escrit al Col·legi d'Infermeria d'Alacant, perquè esmenaren determinades observacions prèvies al control de legalitat previst en l'article 11 de la Llei 6/1997, de 4 de desembre.   
  
Quint  
Per mitjà d'un escrit, de 10 de març de 2011, del Col·legi d'Infermeria d'Alacant es va informar que es procediria a convocar assemblea general de col·legiats de caràcter extraordinari, i proposar la modificació dels articles afectats i aprovació per l'esmentada assemblea del text definitiu per a la seua elevació davant de l'autoritat competent.   
  
  
Sext  
Per mitjà d'ofici, de 19 d'octubre de 2011, el Servici d'Entitats Jurídiques, de la Conselleria de Justícia i Benestar Social, va remetre escrit al Col·legi d'Infermeria d'Alacant, en el qual s'indicava que no com no havien completat la documentació per la seua banda i s'havia paralitzat, per tant, el procediment, se'ls comunicava que transcorreguts tres mesos, des de la notificació d'este ofici, es produiria la caducitat de l'expedient de modificació estatutària.  
  
Sèptim  
Amb data 30 de gener de 2012, el Col·legi d'Infermeria d'Alacant va presentar nova documentació que esmenava la seua anterior sol·licitud i sol·licitava la continuació de l'expedient de modificació estatutària.  
  
  
Octau  
Per mitjà d'ofici de 12 d'abril de 2012, pel Servici d'Entitats Jurídiques, de la Conselleria de Justícia i Benestar Social, es va remetre ofici en relació a l'últim text estatutari modificat presentat, a fi de que esmenaren determinades qüestions.  
  
Nové  
Per mitjà d'un escrit, de 17 de maig de 2012, el Col·legi d'Infermeria d'Alacant va contestar a l'ofici de 12 d'abril de 2012, del Servici d'Entitats Jurídiques, i va adjuntar un nou text de la modificació estatutària una vegada rectificats estos.   
  
Deu  
Per mitjà d'ofici de 3 de juliol de 2012, el Servici d'Entitats Jurídiques, de la Conselleria de Justícia i Benestar Social, va reiterar ofici en relació al text estatutari modificat presentat, a fi que esmenaren determinades qüestions.  
  
Onze  
La modificació al text estatutari la va aprovar l'Assemblea general del col·legi en la sessió de 31 de març de 2011, segons certificació lliurada el dia 26 de juliol de 2012 pel secretari del col·legi amb el vistiplau de la presidenta.  
  
Dotze  
El text modificat dels Estatuts figura com a annex a la present resolució, i es dona ací per reproduït.  
  
  
FONAMENTS DE DRET  
  
Primer  
La modificació estatutària respecta totes les determinacions exigides per l'article 10 de la Llei 6/1997, de 4 de desembre, de Consells i Col·legis Professionals de la Comunitat Valenciana i en els propis Estatuts del Col·legi.  
  
Segon  
L'expedient ha sigut tramitat pel Servici d'Entitats Jurídiques, adscrit a la Direcció General de Justícia de la Conselleria de Justícia i Administracions Públiques, competent perquè així ho disposa l'article 6.1 de l'esmentada Llei 6/1997, tenint en compte el que preveu la disposició final del Decret 4/2002, de 8 de gener, en virtut de les atribucions que té conferides pel Decret 75/2011, de 24 de juny, del Consell, pel qual s'establix l'estructura orgànica bàsica de la Presidència i de les conselleries de la Generalitat Valenciana, i pel Decret 99/2011, de 26 d'agost, del Consell, pel qual s'aprova el Reglament Orgànic i Funcional de la Conselleria de Justícia i Benestar Social.  
  
Vistos l'article 36 de la Constitució i l'article 49.1.22.a de l'Estatut d'Autonomia de la Comunitat Valenciana; la Llei 2/1974, de 13 de febrer, de Col·legis Professionals, amb les modificacions posteriors, en els preceptes bàsics; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; el Decret 4/2002, de 8 de gener, del Govern Valencià, pel qual s'aprova el Reglament de desplegament d'esta última; i la resta de disposicions complementàries de pertinent aplicació, es dicta la següent resolució:  
1. Inscriure la modificació estatutària del Col·legi Oficial d'Infermeria d'Alacant en el Registre de Col·legis Professionals i de Consells Valencians Professionals de la Comunitat Valenciana.  
2. Publicar la present resolució en el Diari Oficial de la Comunitat Valenciana.  
  
Contra la present resolució que posa fi a la via administrativa, es podrà interposar, potestativament, recurs de reposició davant de l'òrgan que ha dictat l'acte, en el termini d'un mes comptat des de l'endemà de la seua notificació, o bé, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptats des de l'endemà de la seua notificació. Tot això de conformitat amb el que establixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i en els articles 10, 14, i 46 de la Llei 29/1998, de 13 de juliol, reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.  
  
València, 12 de setembre de 2012.- El director general de Justícia: Julián Ángel González Sánchez.  
  
  
ESTATUTS DEL COL·LEGI OFICIAL   
D'INFERMERIA D'ALACANT  
  
  
TÍTOL PRELIMINAR  
  
CAPÍTOL I  
Disposicions generals  
  
Article 1  
El Col·legi Oficial d'Infermeria d'Alacant és una corporació de dret públic reconeguda per la Constitució i emparada en la Llei 6/1997, de 4 de desembre, de Consells i Col·legis Professionals de la Comunitat Valenciana, i subjecta a la Llei 2/1974, de 13 de febrer, sobre col·legis professionals, amb personalitat jurídica pròpia i plena capacitat per al compliment dels seus fins; i està sotmés al principi de transparència en la gestió, d'acord amb el que establixen les normes d'aplicació.  
  
El funcionament i l'estructura interna hauran de ser democràtics.  
  
Article 2  
1. En el Col·legi Oficial d'Infermeria d'Alacant s'incorporaran obligatòriament, quan així ho establisca una llei estatal, aquells que estiguen en possessió de qualsevol títol oficial que habilite per a l'exercici professional de la Infermeria, així com de qualsevol de les especialitats pròpies d'Infermeria, i desitgen exercir la professió en qualsevol de les modalitats, bé en forma independent o bé al servici de les administracions públiques o de qualssevol altres entitats públiques o privades, sense perjuí de les competències de les administracions públiques per raó de la relació funcionarial que legalment s'establisquen.  
  
2. Voluntàriament podran sol·licitar la col·legiació els que estiguen en possessió d'algun d'aquells títols, i desitgen incorporar-se al Col·legi com a no exercents, al no realitzar cap activitat professional. Els col·legiats no exercents tindran els drets i les obligacions que els reconeixen estos Estatuts i, si és el cas, el Reglament de Règim Interior.  
  
3. En tot cas, l'exercici professional es realitzarà en règim de lliure competència, i estarà subjecte, pel que fa a l'oferta de servicis i fixació de la seua remuneració, a la Llei 15/2007, de 3 de juliol, de Defensa de la Competència, i a la Llei 3/1991, de 10 de gener, de Competència Deslleial, així com la normativa que la desplegue o, si és el cas, la substituïsca.  
4. L'exercici professional també podrà efectuar-se a través de societats constituïdes d'acord amb el dret.  
5. Els requisits que obliguen a exercir la Infermeria de forma exclusiva o que limiten l'exercici conjunt amb altres professions, així com les restriccions a les comunicacions comercials, seran només els que s'establisquen per llei.  
  
Article 3   
La seu del Col·legi Oficial d'Infermeria d'Alacant es fixa a la ciutat d'Alacant, carrer del Capità Dema número 16, baix; CP 03911.  
Per acord de la Junta de Govern es podrà designar una altra seu, sense necessitat de modificar estos estatuts.  
  
Article 4  
El Col·legi Oficial d'Infermeria d'Alacant estén la seua competència a tot el territori de la província d'Alacant.  
  
Article 5  
Quan als aspectes institucionals i corporatius, el Col·legi Oficial d'Infermeria d'Alacant es relacionarà amb la conselleria competent en matèria de col·legis professionals.  
En tot el que afecta el contingut de la professió, es relacionarà amb la Conselleria de Sanitat.  
  
  
CAPÍTOL II  
Fins i funcions del Col·legi  
  
Article 6  
Són fins fonamentals del Col·legi Oficial d'Infermeria d'Alacant:  
  
a) L'ordenació de l'exercici de la professió d'Infermeria, dins del marc legal específic, en l'àmbit de la seua competència, en benefici tant de la societat a què servixen com dels interessos generals que li són propis.  
b) Vigilar l'exercici de la professió, facilitant el coneixement i compliment de qualsevol tipus de disposicions legals que l'afecten i fent complir els principis deontològics i eticosocials de la professió d'Infermeria, la seua dignitat i el seu prestigi.  
c) Vetlar per l'adequat nivell de qualitat de les prestacions professionals dels col·legiats; per a això es promourà la formació i el perfeccionament d'estos.  
d) La defensa dels interessos professionals dels col·legiats i la representació exclusiva de l'exercici de la professió.  
  
Article 7  
Per al compliment dels seus fins essencials, són funcions pròpies del Col·legi Oficial d'Infermeria d'Alacant les següents:  
a) Ordenar l'activitat professional dels col·legiats, vetlar per l'ètica, deontologia i la dignitat professional, la defensa dels interessos professionals de tots els col·legiats, a més de la protecció dels interessos dels consumidors i usuaris dels servicis dels seus col·legiats.  
  
b) Exercir la potestat disciplinària en l'orde professional i col·legial, sense perjuí de les competències del Consell Valencià de Col·legis Oficials d'Infermeria.  
c) Procurar l'harmonia i la col·laboració entre els col·legiats, i impedir la competència deslleial entre estos.  
d) Exercir les accions que les lleis establisquen per a evitar l'intrusisme, sense perjuí de les actuacions d'inspecció i sanció a què estan obligades les administracions públiques.  
e) Intervindre en via de conciliació o arbitratge en els conflictes que per motius professionals se susciten entre col·legiats o que el Col·legi siga designat per a administrar l'arbitratge d'acord amb la normativa aplicable.  
f) Organitzar cursos de formació i perfeccionament per als seus col·legiats, l'assistència dels quals serà facultativa, així com organitzar activitats i servicis comuns de caràcter professional, cultural, assistencial, de previsió i anàlegs que siguen d'interés per als col·legiats.  
g) Exercir la representació i defensa de la professió d'Infermeria davant de l'administració, les institucions, els tribunals, les entitats i els particulars, amb legitimació per a ser part en tots els litigis que afecten els interessos professionals.  
h) Participar en els òrgans consultius de l'administració en matèria sanitària, quan aquella ho requerisca o així ho establisquen les disposicions aplicables.  
i) Exercir totes les funcions que li siguen encomanades per les administracions valencianes i col·laborar amb estes per mitjà de la realització d'estudis i informes, elaboració d'estadístiques i altres activitats relacionades amb els seus fins que els puguen sol·licitar o que acorden formular per iniciativa pròpia.  
j) Col·laborar amb les universitats en l'elaboració dels plans d'estudi i preparar la informació necessària per a facilitar l'accés a la vida professional dels nous col·legiats.  
k) Aprovar els seus pressupostos, així com regular i fixar les quotes dels col·legiats.  
l) Facilitar als tribunals la relació de col·legiats que per la seua preparació i experiència professional pogueren ser requerits per a intervindre com a pèrits en assumptes judicials o proposar-los a instància de l'autoritat judicial, així com emetre informes i dictàmens quan siguen requerits per a això per qualsevol jutjat o tribunal.  
m) Totes les altres funcions que redunden en benefici de la protecció dels interessos dels consumidors i usuaris dels servicis dels seus col·legiats; així com les que siguen beneficioses per als interessos professionals dels seus col·legiats, i que s'encaminen al compliment dels objectius col·legials, tot això dins del marc de la legislació vigent; i en especial la creació dels servicis d'atenció a consumidors i usuaris i als mateixos col·legiats.  
n) Emetre informes i dictàmens, de caràcter no vinculant, en procediments judicials o administratius en què se susciten qüestions relatives a la prestació de servicis professionals propis d'Infermeria, i de qualsevol de les seues especialitats.  
o) Aprovar els estatuts i reglaments de règim interior.  
p) Per al compliment dels seus fins i el desplegament de les seues funcions, el Col·legi podrà constituir o participar en consorcis públics o fundacions, associacions i altres entitats, així com establir relacions de cooperació amb entitats públiques i privades.  
q) Totes les altres funcions que siguen beneficioses per als interessos professionals, així com d'interés per a la societat en general dins de l'àmbit sanitari, i que s'encaminen al compliment dels objectius col·legials, tot això en el marc de la legislació vigent; i podran desenrotllar, a més, tot tipus d'esdeveniments, conferències i cursos dirigits als usuaris, als estudiants i al públic en general, tant per iniciativa pròpia com en col·laboració amb altres institucions i administracions.  
  
  
TÍTOL II   
Dels col·legiats  
  
CAPÍTOL I  
De l'adquisició, denegació i pèrdua de la condició de col·legiat  
  
Article 8  
1. Per a la incorporació al Col·legi Oficial d'Infermeria d'Alacant serà necessari presentar la corresponent sol·licitud dirigida al president/presidenta de la Junta de Govern i abonar la quota d'inscripció o col·legiació establida, que s'ajustarà als costos d'inscripció i servicis col·legials corresponents. El Col·legi disposarà els mitjans necessaris perquè els sol·licitants puguen tramitar la seua col·legiació per via telemàtica per mitjà de la denominada Finestreta Única, d'acord amb el legalment previst, i serà suficient la incorporació a un sol col·legi d'Infermeria, que serà el del domicili professional únic o principal, per a exercir a tot el territori de l'Estat.  
2. En el cas de desplaçament temporal d'un professional infermer/infermera de la Unió Europea, serà suficient per a exercir en qualsevol part del territori nacional amb una comunicació, llevat que la normativa vigent en aplicació del dret comunitari, i en particular la relativa al reconeixement de qualificacions, establisca una altra cosa.  
3. Per a l'exercici efectiu de la funció de control de l'activitat dels col·legiats, en benefici dels consumidors i usuaris, s'adoptaran els oportuns mecanismes de comunicació i els sistemes de cooperació administrativa entre autoritats competents previstos en la normativa sobre el lliure accés i exercici de les activitats de servicis.  
  
4. Als professionals d'Infermeria que exercisquen en el territori del Col·legi Oficial d'Infermeria d'Alacant, i que estiguen degudament col·legiats en altres col·legis d'Infermeria, no es podrà exigir comunicació ni cap habilitació, així com tampoc el pagament de contraprestacions econòmiques diferents d'aquelles que s'exigisquen habitualment als col·legiats per la prestació dels servicis de què siguen beneficiaris i que no estiguen coberts per la quota col·legial.  
  
  
Article 9  
El Col·legi Oficial d'Infermeria d'Alacant està facultat per a verificar i exigir el compliment del deure de col·legiació.  
Article 10  
1. A la presentació de la sol·licitud de col·legiació s'adjuntarà la documentació següent:  
a) Document nacional d'identitat, NIE o equivalent en cas de col·legiats estrangers; i així mateix, junt amb l'anterior, la documentació acreditativa de la seua constitució i inscripció en cas d'altes col·legials de societats professionals.   
b) Títol professional original o testimoni notarial d'este i, quan siga procedent, document d'homologació oficial per als col·legiats amb titulacions obtingudes a l'estranger.  
En el cas que no haguera rebut encara el títol professional, la Junta de Govern podrà concedir una col·legiació provisional, sempre que la persona interessada presente el certificat acadèmic acreditatiu d'haver acabat els estudis i el resguard que justifique tindre pagats els drets d'expedició del títol corresponent, el qual tindrà l'obligació de presentar, com també els altres diplomes d'especialitats, en el Col·legi per al seu registre quan se'ls facilite.  
c) Rebut acreditatiu del pagament de la quota d'ingrés corresponent.  
2. En cas de reingrés no serà necessari un nou pagament d'esta quota, i serà suficient acreditar el pagament d'esta anteriorment.  
S'exceptuen de l'anterior els col·legiats que desitgen incorporar-se al Col·legi Oficial d'Infermeria d'Alacant després d'haver causat baixa per alguna de les causes previstes en els apartats a), b) i c) de l'article 14 d'este Estatut, que tindrà sempre la consideració de nova alta col·legial per rehabilitació.  
3. Aquells que pretenguen incorporar-se al Col·legi Oficial d'Infermeria d'Alacant, si pertanguen amb anterioritat a un altre, hauran de presentar el certificat lliurat pel Col·legi d'origen en el qual s'expresse no estar inhabilitat temporalment o definitivament per a l'exercici de la professió, així com estar al corrent en el pagament de les seues quotes col·legials, i tot això junt amb la sol·licitud de trasllat del seu expedient col·legial des del seu col·legi d'origen.  
4. Quan es tracte de societats professionals, s'haurà d'aportar, junt amb la documentació personal dels professionals d'Infermeria que en formen part, aquella altra relativa a la constitució de la societat i a la qual la normativa específica d'aplicació faça referència, i es duran a terme els tràmits d'inscripció de la societat professional en la forma que la norma determine.  
  
Article 11  
La Junta de Govern acordarà, en el termini màxim d'un mes, el que estime pertinent sobre la sol·licitud de col·legiació, i practicarà, en el termini mencionat, les comprovacions que crega necessàries, i es podrà requerir del sol·licitant els documents i els aclariments complementaris.  
  
Article 12  
1. La sol·licitud de col·legiació només podrà ser denegada pels motius següents:  
a) Quan els documents presentats siguen insuficients o oferisquen dubtes sobre la seua legitimitat i no s'hagen completat o esmenat en el termini assenyalat a l'efecte, o quan el sol·licitant haja falsejat les dades i els documents necessaris per a la seua col·legiació.  
b) Quan el sol·licitant haguera patit alguna condemna per sentència ferma dels tribunals que en el moment de la sol·licitud l'inhabilite per a l'exercici professional.  
c) Quan haguera sigut sancionat disciplinàriament amb l'expulsió d'este o d'un altre col·legi, mentre no s'extingisca la responsabilitat disciplinària.  
d) Quan al formular la sol·licitud estiguera suspés de l'exercici de la professió en virtut de correcció disciplinària imposada per un altre col·legi.  
2. Si la Junta de Govern acorda denegar la col·legiació, ho comunicarà a la persona interessada dins dels deu dies següents a la data de l'acord, i expressarà els fonaments d'este i els recursos de què és susceptible.  
3. Contra l'acord de denegació de la col·legiació la persona interessada podrà formular recurs d'alçada davant del Consell Valencià de Col·legis Oficials d'Infermeria. Contra la resolució desestimatòria del recurs la persona interessada podrà recórrer-hi davant de la Jurisdicció Contenciosa Administrativa.  
Article 13  
La col·legiació de nacionals dels estats membres de la Unió Europea que estiguen prèviament establits, amb caràcter permanent, en qualsevol dels mencionats estats, es regirà per la legislació comunitària i el dret intern del país d'establiment en desplegament de la legislació mencionada.  
Per a la col·legiació de titulats d'altres països caldrà ajustar-se al que determinen les disposicions vigents.  
  
Article 14  
1. La condició de col·legiat es perdrà:  
a) Per falta de pagament dins del termini assenyalat de més de dos quotes ordinàries o d'una extraordinària, amb l'acord previ de la Junta de Govern. Abans d'adoptar-se este acord es requerirà la persona interessada perquè procedisca al pagament i formule totes les al·legacions que considere convenient en el termini de quinze dies.  
b) Per condemna ferma que porte amb si l'accessòria d'inhabilitació per a l'exercici de la professió.  
c) Per expulsió del col·legi acordada en expedient disciplinari.  
d) A petició pròpia formulada davant de la Junta de Govern, sempre que complisca els requisits necessaris per a ser donat de baixa en el Col·legi.  
2. En tot cas, la pèrdua de la condició de col·legiat per les causes dels apartats a), b) i c) haurà de ser comunicada per escrit a la persona interessada, moment en què produirà efectes.  
3. El col·legiat podrà rehabilitar els seus drets pagant la quota d'incorporació i la quantitat deguda, més un recàrrec del 20% i els interessos legals meritats, així com, si és el cas, els costos de tramitació. El recàrrec mencionat i el interessos seran també d'aplicació quan es formule qualsevol reclamació en via judicial per impagament de quotes col·legials.  
  
Article 15  
Podran ser col·legiats d'honor del Col·legi Oficial d'Infermeria d'Alacant aquells col·legiats que reben este nomenament per acord de la Junta de Govern, en atenció als mèrits o als servicis rellevants prestats a favor de la professió o de la sanitat en general; així mateix podran ser nomenats membres d'honor persones i institucions que, segons el parer de la Junta de Govern, meresquen per idèntics motius la distinció esmentada.  
  
  
CAPÍTOL II  
Drets i deures dels col·legiats  
  
Article 16  
Els col·legiats tindran els drets següents:  
a) Participar en la gestió corporativa i, per tant, exercir el dret de petició i el de sufragi actiu i passiu per a l'elecció dels membres dels òrgans de govern, per mitjà dels procediments i amb els requisits dels presents estatuts.  
b) Promoure actuacions dels òrgans de govern per mitjà d'iniciatives formulades en els termes que preveuen estos estatuts.  
  
c) Ser defesos, a petició pròpia, pel Col·legi quan siguen vexats o perseguits amb motiu de l'exercici professional.  
d) Ser representats i assessorats pel Col·legi quan necessiten presentar reclamacions fundades a les autoritats, els tribunals, les entitats públiques o privades i en totes les divergències que sorgisquen en ocasió de l'exercici professional, i seran a càrrec del col·legiat sol·licitant els gastos i les costes jurídiques que el procediment ocasione, excepte decisió contrària de la Junta de Govern.  
e) Crear agrupacions representatives d'interessos específics en el si del Col·legi, amb sotmetiment en tot cas als òrgans de govern.  
  
f) Pertànyer a les entitats de previsió establides per a protegir els professionals.  
g) Actuar en l'exercici professional amb total llibertat i independència, sense més limitacions que les previstes en la llei, les normes deontològiques o estos Estatuts.  
h) No suportar altres càrregues corporatives que les assenyalades per les lleis, estos Estatuts o les vàlidament acordades pels òrgans de govern.  
i) Sol·licitar informació sobre els aspectes de la vida col·legial.   
j) Remoure els titulars dels òrgans de govern per mitjà del vot de censura regulat en els presents Estatuts.  
k) Percebre el complet pagament dels seus honoraris professionals d'acord amb el treball desenrotllat, i es recomana la utilització de fulls d'encàrrec professional, quan procedisca.  
l) A l'ús del document acreditatiu de la seua identitat professional expedit pel Col·legi.  
m) La llibertat d'associació per al lliure exercici professional, bé entre si o junt amb altres professionals amb què no hi haja incompatibilitat legal.  
  
Article 17  
Els col·legiats tindran els deures següents:  
a) Complir el que establixen els Estatuts, així com les decisions d'este Col·legi i del Consell Valencià de Col·legis Oficials d'Infermeria, sense perjuí del dret d'impugnació.  
b) Complir les normes deontològiques de la professió.  
c) Estar al corrent en el pagament de les quotes col·legials ordinàries i extraordinàries.  
d) Portar amb la màxima lleialtat les relacions amb el Col·legi i amb els altres col·legiats.  
e) Denunciar els casos d'intrusisme o d'exercici il·legal que arriben al seu coneixement.  
f) Comunicar al Col·legi els seus canvis de residència o domicili.  
g) Tramitar per conducte del Col·legi, que li donarà curs amb el seu preceptiu informe, tota petició o reclamació que haja de formular al Consell Valencià de Col·legis Oficials d'Infermeria.  
h) Inscriure en el Registre de Títols del Col·legi, els títols i els diplomes que habiliten per a l'exercici professional de la Infermeria o alguna de les seues especialitats.  
  
  
TÍTOL III  
Funcionament del Col·legi  
  
CAPÍTOL I  
Dels òrgans de govern  
  
Article 18  
Els òrgans de govern del Col·legi Oficial d'Infermeria d'Alacant són:  
a) L'Assemblea General.  
b) La Junta de Govern.  
  
  
Secció primera  
De l'Assemblea General  
  
Article 19  
1. L'Assemblea General, constituïda per la totalitat dels col·legiats, és el màxim òrgan de govern del Col·legi, on es forma i s'expressa la voluntat de la corporació, sense perjuí de les competències exclusives que estos Estatuts atribuïxen a la Junta de Govern.  
Els acords, vàlidament adoptats, són obligatoris fins i tot per als col·legiats dissidents o absents, sense perjuí del dret d'impugnació que els poguera correspondre.  
2. L'Assemblea General és l'encarregada de decidir, amb caràcter deliberant i decisori, sobre els assumptes següents:  
a) L'aprovació i la modificació dels Estatuts d'este Col·legi i dels reglaments de règim interior per al desplegament d'estos.  
  
b) L'aprovació del balanç i la liquidació pressupostària de cada exercici, així com dels pressupostos anuals d'ingressos i gastos.  
c) L'aprovació de les quotes d'incorporació, les quotes ordinàries i extraordinàries que hagen de satisfer els col·legiats. També podrà aprovar una quota per als col·legiats no exercents en funció dels servicis col·legials que hagen de rebre.  
d) L'aprovació o la censura de la gestió de la Junta de Govern o de qualsevol dels seus membres.  
e) La fusió, l'absorció, la segregació i la dissolució del Col·legi.  
f) L'adquisició, l'alienació, el gravamen i la resta d'actes jurídics de disposició sobre béns immobles de la corporació.  
g) Aquells assumptes que el sotmeta el Ple de la Junta de Govern que, segons el seu criteri, meresquen esta atenció pel que fa a la seua específica transcendència col·legial.  
  
Article 20  
1. L'Assemblea General es convocarà preceptivament, amb caràcter ordinari, dos vegades a l'any, entre altres assumptes, per a aprovar respectivament els pressupostos d'ingressos i gastos i la liquidació d'estos.  
Amb caràcter extraordinari, a iniciativa de la Junta de Govern, o quan així ho sol·licite personalment el vint per cent dels col·legiats, i en este cas s'acceptarà l'orde del dia que obligatòriament hauran d'adjuntar a la sol·licitud i es convocarà dins dels deu dies següents a la presentació de la sol·licitud.  
2. Quan la convocatòria extraordinària tinga com a objecte una moció de censura de la Junta de Govern o d'algun dels seus membres, la petició haurà de ser subscrita personalment almenys pel vint per cent dels col·legiats i expressarà amb claredat els motius en què este es funde i no podran ser tractats en esta més assumptes que els expressats en la convocatòria.  
3. La convocatòria es farà per la secretaria, després de la sol·licitud prèvia del president. Es publicarà en el tauler d'anuncis, així com en la pàgina web del Col·legi Oficial d'Infermeria d'Alacant, i podran inserir-se i remetre's, a efectes merament informatius, tant en les publicacions col·legials com per mitjà d'enviament de correu electrònic als col·legiats, tot això amb deu dies naturals d'antelació almenys, i s'expressarà el lloc, el dia i l'hora en què s'haurà de realitzar en primera i segona convocatòria.  
  
Article 21  
1. L'orde del dia de l'assemblea serà fixat pel Ple de la Junta de Govern i s'adjuntarà a la convocatòria.  
2. El president de la Junta de Govern obrirà i tancarà la sessió i farà de moderador.  
3. De les reunions s'alçarà acta pel secretari, en la qual es reflectiran els assumptes tractats i els acords adoptats. L'acta es transcriurà a un llibre foliat o en altres mitjans informàtics admesos en dret sempre que, en este últim cas, s'adopten les mesures necessàries per a garantir la seua autenticitat i la del contingut en estos reflectits.  
  
4. Si en l'orde del dia es consigna el punt de precs i preguntes, estos seran el més concrets possible, sense que els assumptes motiu d'estos puguen ser objecte de discussió ni de votació.  
  
Article 22  
1. Per a la vàlida constitució de l'Assemblea General, ja siga ordinària o extraordinària, serà necessària, en primera convocatòria, la presència de la meitat més un dels col·legiats amb dret de vot. Si no s'aconseguix el quòrum esmentat, quedarà vàlidament constituïda en segona convocatòria, almenys mitja hora més tard, siga quin siga el nombre de col·legiats presents.  
2. Els acords de l'Assemblea General s'adoptaran per majoria simple de vots emesos pels col·legiats assistents, excepte en els supòsits expressament previstos en estos Estatuts.  
3. No s'admetrà el vot delegat.  
  
Article 23  
1. Per a adoptar vàlidament qualsevol acord s'exigirà, en primera convocatòria, un quòrum d'assistència de la meitat més un dels col·legiats amb dret de vot. Si no hi ha este quòrum quedarà vàlidament constituïda l'Assemblea General en segona convocatòria, almenys mitja hora més tard, sense quòrum especial d'assistència, i serà necessari per a l'adopció d'acords el vot favorable de la meitat més un dels col·legiats assistents.  
2. Sense perjuí del que establix l'apartat anterior, la fusió, l'absorció, la segregació i la dissolució del Col·legi requerirà l'aprovació per decret del Consell o llei de la Generalitat, d'acord amb el que establix l'article 8 de la Llei 6/1997, de 4 de desembre.  
  
Article 24  
Si l'Assemblea General Extraordinària tinguera com a objecte la moció de censura, es requerirà un quòrum d'assistència, com a mínim, de la meitat més un del cens de col·legiats exercents. Perquè prospere s'exigirà el vot favorable de la meitat més un del cens de col·legiats exercents.  
  
  
Secció segona  
De la Junta de Govern  
  
Article 25  
La Junta de Govern és l'òrgan encarregat de la representació general de la voluntat expressada per Assemblea General, la direcció, l'administració i la gestió ordinària del Col·legi.  
La Junta de Govern actuarà en Ple o en Comissió Permanent.  
  
Article 26  
1. El Ple de la Junta de Govern estarà integrat:  
a) Pel president.  
b) Pel vicepresident.  
c) Pel secretari.  
d) Pel tresorer.  
e) Pels vocals, en nombre mínim de cinc i màxim de set.  
Serà competència de la Junta de Govern establir el nombre que es considere necessari de vocalies, que es fixarà sempre en funció de les necessitats col·legials. La Junta de Govern, en el moment de procedir a convocar eleccions per als diferents càrrecs col·legials, adoptarà l'acord corresponent pel qual s'establirà el nombre de vocalies a cobrir en els comicis esmentats.  
2. La Junta de Govern podrà designar assessors entre els col·legiats en aquelles matèries que siga necessari. Igualment podrà demanar l'ajuda necessària d'altres col·laboradors externs per a tractar assumptes relacionats amb la professió.  
  
Article 27  
Són competències del Ple de la Junta de Govern:  
1. Executar els acords de l'Assemblea General.  
2. L'autorització per a atorgar poders generals o especials per part del president a procuradors, lletrats o mandataris, excepte els casos d'urgència.  
3. La convocatòria d'eleccions per a cobrir càrrecs de la Junta de Govern.  
4. La designació temporal de membres de la Junta de Govern, quan els seus càrrecs queden vacants, sempre que no afecte més de la meitat dels càrrecs.  
5. La convocatòria de l'Assemblea General i la confecció del corresponent orde del dia.  
6. L'exercici de la potestat sancionadora d'acord amb el que preveuen estos Estatuts.  
7. Acordar o denegar l'admissió de col·legiats; així com la concessió de distincions i premis, tant a col·legiats com a institucions i persones que es consideren, per la seua trajectòria i dedicació en interés de la Infermeria, mereixedores de les concessions esmentades.  
8. Recaptar i administrar els recursos econòmics del Col·legi.  
9. La confecció i proposta a l'Assemblea General del projecte de pressupostos d'ingressos i gastos.  
10. La fixació de la compensació pels gastos que ocasione l'exercici dels càrrecs col·legials, sense perjuí de la previsió en els pressupostos anuals de la partida necessària per a atendre els gastos de representació dels membres del Ple que haurà de justificar-se.  
11. La creació, la regulació i l'ordenació dels servicis adequats per al millor compliment dels fins col·legials, i es procedirà per a això a la contractació dels empleats que es requerisquen; i la designació o la contractació de personal i assessors per a la bona marxa col·legial.  
  
12. Regular en els termes legalment establits, el funcionament i la designació per a prestar els servicis de pèrits en els tribunals, quan així es requerisca.  
13. Establir, crear o aprovar les comissions especialitzades de col·legiats que puguen interessar als fins de la corporació, regular el seu funcionament i fixar les facultats que, si és el cas, li deleguen.  
  
14. Exercir totes les funcions que redunden en benefici de la protecció dels consumidors i els usuaris dels servicis dels seus col·legiats.  
15. Resoldre per mitjà de laude, a instància de part interessada, les discrepàncies que pogueren sorgir sobre el compliment de les obligacions dimanants dels encàrrecs per treballs professionals.  
16. Confeccionar anualment la corresponent memòria anual, que haurà de fer-se pública a través de la pàgina web en el primer semestre de cada any,  
17. Totes aquelles altres competències que no estiguen expressament atribuïdes a l'Assemblea General, i les que expressament se li atribuïsquen per estos Estatuts i per la normativa aplicable.  
  
Article 28  
1. El Ple de la Junta de Govern es reunirà ordinàriament una vegada al mes, com a mínim, i extraordinàriament quan ho sol·liciten, almenys, un terç dels membres o les circumstàncies ho aconsellen segons el parer de la Comissió Permanent o del president.  
Les convocatòries es faran per la secretaria, després de la sol·licitud prèvia de la Presidència, que fixarà l'orde del dia, almenys amb tres dies naturals d'antelació. Seran vàlides les sessions de la Junta de Govern a les quals, tot i que sense haver sigut convocats en forma, assistisquen la totalitat dels seus membres.  
El president està facultat per a convocar el Ple en qualsevol moment amb caràcter d'urgència, quan, segons el seu criteri, les circumstàncies així ho exigisquen, bé per escrit, oralment, telegràficament o telefònicament, sempre que quede constància de la seua realització.  
2. Perquè puguen adoptar-se vàlidament acords en primera convocatòria serà requisit indispensable que concórreguen la majoria de membres que integren el ple de la Junta. En segona convocatòria, seran vàlids els acords adoptats per la majoria simple, siga quin siga el nombre d'assistents. En cas d'empat decidirà el vot de qualitat del president.  
  
  
Article 29  
La Comissió Permanent de la Junta de Govern estarà integrada:  
  
a) Pel president.  
b) Pel vicepresident.  
c) Pel secretari.  
d) Pel tresorer.  
  
Article 30  
Són competències de la Comissió Permanent de la Junta de Govern aquells assumptes que resolga per delegació del Ple de la Junta de Govern i, en general, aquelles funcions que no siguen competències de l'Assemblea General i tampoc del Ple i es consideren necessàries per al compliment i desenrotllament dels fins col·legials.  
  
Article 31  
1. La Comissió Permanent es reunirà per citació del president, el qual fixarà l'orde del dia, ordinàriament una vegada al mes i amb major freqüència quan els assumptes així ho requerisquen o ho sol·liciten per escrit tres dels seus membres.  
2. La convocatòria de la Comissió Permanent es cursarà amb quaranta-huit hores d'antelació amb les mateixes formalitats i requisits que el Ple, i el president estarà facultat per a convocar d'urgència en qualsevol moment. No obstant això, la Comissió Permanent estarà vàlidament constituïda, fins i tot sense convocatòria prèvia, quan estiguen reunits tots els seus membres i així s'acorde per unanimitat.  
3. L'assistència a les reunions de la Junta de Govern o Comissió Permanent és obligatòria. La falta no justificada a tres consecutives o cinc alternes s'estimarà com a causa de cessament, d'acord amb el que establix l'article 53 d'estos Estatuts.  
  
Article 32  
1. Les actes de les assemblees generals i de les juntes de govern es transcriuran separadament en dos llibres que a l'efecte es duran obligatòriament en el Col·legi, o en altres mitjans informàtics admesos en dret sempre que, en este últim cas s'adopten les mesures necessàries per a garantir la seua autenticitat i la del contingut en estos reflectits.  
  
2. Les actes de la Junta de Govern seran firmades pel president i pel secretari.  
  
  
Subsecció 1  
De les eleccions a la Junta de Govern  
  
Article 33  
1. Tots els nomenaments de càrrecs directius tindran un mandat de cinc anys de duració, i podran ser reelegits.  
2. La renovació dels càrrecs de la Junta de Govern es verificarà per meitat cada trenta mesos. La primera renovació afectarà el secretari, el tresorer i els vocals 2n, 3r, 5t; la segona, el president, el vicepresident i els vocals 1r, 4t. Així mateix, s'inclouran en les renovacions que corresponguen les vocalies que, d'acord amb l'article 26, puguen crear-se en un futur, i es complirà sempre la duració del mandat estatutàriament establit.  
  
Article 34  
1. En el cas que es produïsca vacant d'un càrrec de la Junta de Govern, per qualsevol de les causes previstes en l'article 53 d'estos Estatuts, abans de l'expiració del període normal del mandat, la Junta de Govern designarà substitut en el termini màxim d'un mes, el qual exercirà el càrrec fins a la provisió de la vacant esmentada per nova elecció.  
2. En el cas que les vacants afecten la meitat o més membres de la Junta de Govern, es convocaran eleccions immediatament, d'acord amb el que preveuen estos Estatuts.  
  
Article 35  
Els membres de la Junta de Govern seran triats en elecció lliure, directa i secreta. Podran participar en les eleccions tots els col·legiats que estiguen incorporats al Col·legi Oficial d'Infermeria d'Alacant, en qualsevol de les seccions, a la data de l'adopció de l'acord de la convocatòria.  
  
Article 36  
1. La convocatòria per a les eleccions dels membres de la Junta de Govern serà anunciada dins dels cinc dies naturals següents a l'adopció, per mitjà de la inserció en el tauler d'anuncis de la seu col·legial, així com en el web col·legial; i podrà publicar-se a efectes merament informatius en la revista oficial o circulars del Col·legi, que seran remeses a tots els col·legiats.  
2. En l'anunci de les eleccions haurà de constar la relació numerada dels càrrecs que són objecte de les eleccions, el dia i el lloc de realització d'estes i l'horari d'obertura i tancament de les urnes.  
3. La Junta de Govern vetlarà per garantir la major transparència en els comicis que s'hi realitzen, i es podrà aprovar, quan així ho considere, un reglament o un procediment que regule qualsevol aspecte que es considere necessari per a oferir a tots els col·legiats les màximes garanties, que haurà de tindre l'aprovació del Consell Autonòmic d'Infermeria.  
  
  
Article 37  
Podran ser membres de la Junta de Govern tots els col·legiats majors d'edat, excepte els compresos en algun dels supòsits següents:  
  
a) Estar condemnat per sentència ferma que comporte la inhabilitació per a càrrecs públics.  
b) Deure quotes col·legials, ordinàries o extraordinàries, en el moment de convocar-se les eleccions.  
c) Els col·legiats als quals s'haja imposat sanció disciplinària per falta greu o molt greu, quan no s'haja extingit la responsabilitat disciplinària.  
  
Article 38  
1. Els candidats hauran de complir els requisits que assenyala l'article 37, sense perjuí dels que a continuació s'establixen.  
2. Els que opten als llocs de president, vicepresident, secretari i tresorer hauran d'haver exercit, a més, la seua professió almenys durant cinc anys, continus o no, i estar en actiu i d'alta com col·legiat exercent en el Col·legi Oficial d'Infermeria d'Alacant de forma ininterrompuda almenys els dos últims anys immediatament anteriors.  
  
3. Tots els candidats hauran de formular la seua sol·licitud per escrit dirigit a la Junta de Govern, que quedarà degudament registrada a la presentació en la Secretaria col·legial, i es podrà fer tant en forma individual com en candidatura conjunta.  
4. Les candidatures hauran de presentar-se en la Secretaria del Col·legi dins dels huit dies naturals següents a la publicació de la convocatòria.  
  
Article 39  
La Junta de Govern, dins dels tres dies següents hàbils al de l'expiració del termini per a presentar candidatures, proclamarà la relació de candidats admesos, així com els càrrecs a què opten cada un d'estos. En el cas de presentar-se una sola candidatura per a cobrir el càrrec vacant o els càrrecs vacants, la Junta de Govern podrà proclamar electe el candidat o els candidats, sense necessitat de realitzar-se la votació.  
  
Article 40  
1. Alhora que es publiquen les candidatures admeses, s'exposarà en el tauler d'anuncis del Col·legi el cens electoral que inclourà el nom i els cognoms dels col·legiats.  
2. Dins dels deu dies naturals següents a la publicació del cens, els col·legiats podran formular les reclamacions per a la correcció d'errades, que seran resoltes per la Junta de Govern, dins dels cinc dies hàbils següents, i es notificarà la resolució a cada col·legiat reclamant.  
  
3. Una vegada publicat el cens definitiu es farà entrega d'un exemplar a cada candidat que ho haja sol·licitat en la presentació de candidatures, amb expressió del nom i els cognoms dels col·legiats. La Junta de Govern del Col·legi podrà adoptar l'acord de remetre als col·legiats la publicitat dels candidats o les candidatures que ho sol·liciten, així com la forma d'utilització del Butlletí Informatiu del Col·legi a estos mateixos efectes.  
  
Article 41  
Des de la publicació de l'acte de proclamació de candidats fins a la data prevista d'eleccions haurà de transcórrer un termini mínim de trenta dies naturals.  
  
Article 42  
Tot el territori a què s'estén la jurisdicció del Col·legi formarà un sol districte electoral, i es constituirà la mesa electoral en els locals del mateix Col·legi.  
  
Article 43  
1. En el dia i l'hora que assenyale la convocatòria quedarà constituïda la mesa electoral sota la presidència d'un membre de la Junta de Govern auxiliat per dos interventors, que seran els col·legiats de major i menor edat que en el moment de constituir-se la mesa estiguen presents en la sala, i dels quals el segon farà de secretari.  
2. Els candidats o les candidatures podran nomenar un interventor en la mesa electoral i que ho haurà notificar a la Junta de Govern amb una antelació mínima de cinc dies anteriors a la realització d'eleccions. L'interventor haurà de tindre els mateixos requisits que l'article 37 exigix als membres de la Junta de Govern.  
  
Article 44  
1. En la mesa electoral haurà d'haver-hi una urna per als vots dels col·legiats que acudisquen personalment i una altra per als vots emesos per correu.  
2. Les urnes hauran d'estar tancades i degudament precintades i es deixarà únicament una ranura que permeta depositar els vots. A l'exterior de cada urna haurà d'estar assenyalat clarament el seu contingut.  
3. Les paperetes de vot, que totes seran editades pel Col·legi, hauran de ser blanques i de la mateixa grandària, i hauran de portar impresos, per una sola cara i correlativament, els càrrecs a l'elecció dels quals es procedix. Les candidatures podran sol·licitar del Col·legi, en el moment de la seua presentació, la impressió de paperetes amb els noms dels candidats en el càrrec a què cada un d'estos aspira. Els costos d'edició seran a càrrec de cada candidatura, que hauran d'efectuar un depòsit previ en el Col·legi per a garantir el seu pagament, la Junta fixarà este import.  
4. En la seu on es realitzen les eleccions hi haurà a la disposició dels col·legiats que vulguen emetre el seu vot personalment un nombre suficient de paperetes de cada una de les candidatures que s'hi presenten, sempre que les candidatures hagen realitzat prèviament el pagament del cost d'edició a què es referix l'apartat anterior. També haurà d'haver-hi suficient nombre de sobres especials de votació.  
  
Article 45  
1. Constituïda la mesa electoral, el president indicarà el començament de la votació a l'hora fixada en la convocatòria.  
2. Els votants que acudisquen personalment a exercir el vot hauran d'acreditar davant de la mesa la condició de col·legiat. La mesa comprovarà la seua inclusió en el cens i pronunciarà en veu alta el nom i els cognoms del votant, amb indicació que vota, moment en què introduirà la papereta doblegada en l'urna corresponent.  
3. A l'hora que es fixe en la convocatòria, el president de la mesa electoral notificarà l'acabament de la votació. A continuació, es procedirà a l'escrutini dels vots obtinguts per cada candidat, i anomenarà en veu alta els candidats elegits en cada papereta.  
4. Seran nuls, a més del que s'ha assenyalat per al vot per correu, tots els vots recaiguts en persones que no figuren en les candidatures aprovades, així com les paperetes que continguen frases o expressions distintes del nom i el càrrec del candidat proclamat.  
5. Acabat l'escrutini dels vots i sumats els resultats de la mesa electoral, el president proclamarà els resultats, anomenarà els vots obtinguts per cada candidat i assenyalarà, així mateix, els vots nuls i en blanc.  
  
6. Del desenrotllament de la votació i dels resultats d'esta s'alçarà acta, firmada per tots els components de la mesa electoral i els interventors, que es transmetrà a la Junta de Govern, i el Col·legi expedirà els corresponents nomenaments als col·legiats que hagen obtingut la majoria de vots, la presa de possessió dels quals es verificarà el dia que, amb este fi, assenyale la Junta de Govern dins del termini establit en els Estatuts.  
7. Per a decidir els empats entre els candidats que hagueren obtingut el mateix nombre de vots, es recorrerà a l'antiguitat col·legial.  
  
Article 46  
1. Podran emetre el vot per correu, en la forma prevista en estos Estatuts:  
a) Els col·legiats que no residisquen a la ciutat d'Alacant.  
b) Els col·legiats que residisquen en esta capital i que per causa de malaltia o una altra raó, que hauran de justificar documentalment, no puguen desplaçar-se a la seu electoral a depositar personalment el seu vot.  
c) Els col·legiats jubilats, en tot cas.  
2. Els col·legiats que vulguen exercir el vot per correu hauran de sol·licitar-ho individualment, bé en compareixença personal en les oficines del Col·legi o per escrit dirigit a la Secretaria del Col·legi, i fins a l'octau dia anterior a la realització de les eleccions. El col·legiat haurà d'acreditar-ne la identitat per mitjà d'exhibició del DNI, NIE, passaport o carnet de col·legiat en la compareixença personal per a sol·licitar el vot per correu. Si la sol·licitud es formula per escrit, hauran de fer-se constar totes les dades identificatives, fins i tot el DNI, el NIE, el passaport o el carnet de col·legiat, i s'adjuntarà, en qualsevol cas, la fotocòpia del document acreditatiu de la identitat amb la seua firma.  
3. Els col·legiats que residisquen a la ciutat d'Alacant i vulguen exercir el vot per correu hauran de comparéixer en les oficines del Col·legi o adjuntar a la sol·licitud escrita el certificat o l'acreditació de la malaltia o la raó justificada que els impedisca desplaçar-se a la seu electoral per a depositar personalment el vot en la data de les eleccions. Queden exceptuats d'este requisit els col·legiats jubilats.  
  
Article 47  
1. El secretari del Col·legi certificarà la petició de vot i prendrà nota en el cens perquè el dia de les eleccions no es realitze el vot personalment.  
2. En el termini de 48 hores des de la sol·licitud, la Secretaria col·legial remetrà per correu certificat amb justificant de recepció al domicili que conste en les bases i en els arxius del Col·legi una papereta amb la relació dels càrrecs en blanc, una papereta de cada candidatura que haja sol·licitat la seua impressió, un sobre blanc i un sobre exterior.  
3. A fi de garantir l'elecció lliure, directa i secreta en el vot per correu, el secretari segellarà i rubricarà les paperetes que es remeten als interessats.  
4. La Junta de Govern, d'acord amb les facultats contingudes en l'article 36.3, podrà establir, quan així ho considere, un reglament o un procediment que regule i garantisca el vot per correu.  
  
Article 48  
La papereta de votació haurà d'introduir-se doblegada en el sobre blanc que es tancarà i s'introduirà, al seu torn, en el sobre exterior, en el qual es farà constar en l'anvers la paraula -Eleccions- i en el revers el nom i els cognoms, l'adreça del votant, així com la seua firma. El vot per correu es remetrà per correu certificat a la seu del Col·legi.  
  
  
Article 49  
1. Els vots per correu hauran de dirigir-se al secretari de la Junta de Govern que es farà càrrec de la seua custòdia fins al moment de l'inici de les eleccions, i que farà entrega d'estos a la mesa electoral, que els introduirà en l'urna designada a l'efecte.  
2. S'admetran els vots per correu que es reben a la seu electoral fins al moment del tancament de la votació.  
3. Una vegada acabades les eleccions es procedirà, en primer lloc, a l'obertura de l'urna amb els vots per correspondència, i s'introduiran en l'urna general els sobres tancats amb les paperetes que només s'obriran al fer-se l'escrutini.  
  
Article 50  
1. Serà declarat nul tot vot per correu que no complisca estrictament la normativa prevista en estos Estatuts col·legials.  
2. Els col·legiats que sol·liciten votar per correu no podran votar personalment.  
  
Article 51  
1. La composició de la Junta de Govern que resulte de les eleccions serà notificada a la Conselleria de Presidència, a la Conselleria de Sanitat i al Consell Valencià de Col·legis Oficials d'Infermeria.  
2. Així mateix, haurà d'inscriure's en el Registre de Col·legis Professionals i de Consells Valencians de Col·legis Professionals qualsevol modificació que es produïsca en la composició de la Junta de Govern.  
  
Article 52  
Els membres de la Junta de Govern del Col·legi Oficial d'Infermeria d'Alacant cessaran per les causes següents:  
a) Incompliment sobrevingut dels requisits estatutaris per a exercir el càrrec.  
b) Expiració de l'acabament o del termini per al qual van ser elegits o designats.  
c) Renúncia de la persona interessada.  
d) Inassistència injustificada a tres sessions consecutives o cinc alternes de la Junta de Govern dins del mateix any.  
e) Aprovació d'una moció de censura per l'Assemblea General.  
  
  
Subsecció II   
Dels càrrecs de la Junta de Govern  
  
Article 53  
1. El president té la representació institucional del Col·legi davant de qualsevol classe d'autoritats i organismes, i vetlarà dins de la província pel compliment de les prescripcions reglamentàries i dels acords i de les disposicions que dicten els òrgans de govern.  
2. A més, li correspon en l'àmbit provincial les funcions següents:  
  
a) Convocar i presidir les juntes de Govern i assemblees generals ordinàries i extraordinàries.  
b) Obrir, dirigir i alçar les sessions.  
c) Firmar les actes que li corresponga, una vegada aprovades.  
d) Autoritzar l'obertura de comptes corrents bancaris, les imposicions que s'hi facen i els talons o els xecs per a retirar quantitats, junt amb el tresorer.  
e) Visar els certificats que expedisca el secretari del Col·legi.  
f) Aprovar els lliuraments i les ordes de pagament i els llibres de comptabilitat junt amb el tresorer.  
g) Vetlar amb el major interés per la bona conducta professional dels col·legiats i pel decor del col·legi.  
h) Autoritzar els informes i les comunicacions que es dirigisquen a les autoritats, a les corporacions i als particulars.  
i) Gestionar tot allò que convinga a l'interés del Col·legi.  
j) Atorgar poders generals i especials per a pleits, amb l'autorització prèvia de la Junta de Govern, excepte en els casos d'urgència, en els quals podrà atorgar-los donant compte a la Junta de Govern en la primera reunió que esta realitze.  
3. Realitzar vàlidament, en nom del Col·legi, tots els actes processals compresos d'ordinari en la tramitació dels pleits o de les actuacions, inclosos els actes de jurisdicció voluntària en què el Col·legi figure com a part en qualsevol de les situacions processals. Tot això, davant dels jutjats, tribunals, fiscalies, juntes, jurats, sindicats, corporacions, administració i la resta d'organismes, autoritats i funcionaris, inclosos els distints àmbits dins del territori nacional, estranger, supranacionals i internacionals, existents o que puguen crear-se en el futur; per tant, també, Tribunal Constitucional, Tribunal de Comptes, Tribunal Europeu de Drets Humans, Comité de Drets Humans de les Nacions Unides, Cort d'Arbitratge i Tribunal de Justícia de la Unió Europea.  
  
4. Igualment serà funció del president del Col·legi la de conferir a advocats i a procuradors poder especial per a:  
a) Renunciar, transigir, desistir, aplanar-se, en particular als efectes previstos en l'article 414.2, de la Llei 1/2000, d'Enjudiciament Civil, o norma que la substituïsca en el futur, o sotmetre a qüestió a arbitratge, mediació, així com realitzar les manifestacions o els actes que puguen comportar sobreseïment del procés per satisfacció extraprocessal o carència sobrevinguda d'objecte.  
b) Instar o oposar-se a l'abstenció o recusació de jutges, magistrats, membres del Ministeri Fiscal, secretaris judicials, oficials, auxiliars i agents de l'administració de justícia, pèrits i la resta de personal d'òrgan judicial o d'autoritat en general.  
c) Comparéixer davant de qualsevol classe d'organismes i registres públics o privats, a l'efecte de obtindre les dades que foren necessàries per a la investigació judicial del patrimoni de l'executat, en els termes que preveu la llei.  
d) Intervindre amb veu i vot en la Junta de Creditors, especialment per a l'aprovació del conveni de què es tracte, nomenar síndics i administradors. Reconéixer i graduar crèdits, aprovar estos i impugnar els actes i acords, acceptar càrrecs i designar vocals d'organismes de conciliació.  
e) Instar i atorgar actes notarials, de presència, requeriment, notificació, referència, protocol·lització, remissió de documents i depòsit, incloent-hi les de subhasta notarial o, simplement, intervindre en estes, així com cobrar depòsits o fer consignacions i pagaments.   
f) Atorgar i revocar substitucions i apoderaments, totals o parcials dels poders a favor seu atorgats; especialment, per a elegir, lliurement, lletrat/lletrats o procurador/procuradores, segons siga procedent, que hagen d'intervindre; i atorgar els apoderaments que siguen necessaris.  
g) Demanar i retirar còpies de l'escriptura d'apoderament.  
h) Especialment podrà facultar els esmentats apoderats per a formular declaracions en nom del legal representant d'aquell.  
i) Percebre del Fons de Garantia Salarial, de la Tresoreria General de la Seguretat Social o de qualsevol altra entitat pagadora que en el futur es cree o substituïsca els organismes esmentats, totes les quantitats que poguera correspondre per qualsevol concepte a la part poderdant com a conseqüència de qualsevol tipus de relació que mantinga o va mantindre amb qualsevol empresa; i facultar les indicades entitats pagadores per a subrogar-se en els drets de la part poderdant, per a l'exercici de qualsevol tipus d'accions que resultaran procedents en dret.  
  
Article 54  
El vicepresident durà a terme totes aquelles funcions que li encomane el president, al qual substituirà en cas d'absència, malaltia, renúncia, abstenció o recusació sense necessitat de justificació davant de tercers. Vacant la presidència, el vicepresident, després de la ratificació prèvia de la Junta de Govern, assumirà la Presidència fins a l'acabament del mandat.  
  
Article 55  
Sense perjuí de les altres funcions que es deriven d'estos Estatuts, de les disposicions vigents i de les ordes emanades de la Presidència, corresponen al secretari les funcions següents:  
a) Redactar i dirigir els oficis de citació per a tots els actes del Col·legi, segons les ordes que reba del president i amb l'anticipació deguda.  
b) Redactar les actes de les assemblees generals i de les juntes de Govern.  
c) Portar els llibres que es necessiten per al millor i més ordenat servici, i haurà d'haver-hi necessàriament el Llibre de Registre del Títols, el Llibre d'Actes i aquell en què s'anoten les sancions que s'imposen als col·legiats.  
d) Rebre i donar compte al president de totes les comunicacions i sol·licituds que es remeten al Col·legi.  
e) Expedir amb el vistiplau del president els certificats i les sol·licituds que es remeten al Col·legi.  
f) Redactar anualment la memòria que arreplegue les vicissituds de l'any, que haurà de llegir-se en l'Assemblea General Ordinària.  
g) Assumir la direcció dels servicis administratius, de l'Arxiu i la Direcció del Personal del Col·legi d'acord amb les disposicions d'estos Estatuts.  
  
Article 56  
Correspon al Tresorer les funcions següents:  
a) Recaptar i custodiar els fons del Col·legi.  
b) Disposar el que és necessari perquè la comptabilitat del Col·legi es porte pel sistema i d'acord amb les normes fixades en els presents Estatuts.  
c) Pagar els lliuraments que seran autoritzats amb les firmes del president i del secretari de la corporació, així com autoritzar els xecs i els talons dels comptes corrents bancàries.  
d) Ingressar i retirar fons dels comptes bancaris, conjuntament amb el president.  
e) Redactar anualment el projecte de pressupost, que serà aprovat per la Junta de Govern i per l'Assemblea General.  
f) Formular mensualment el compte d'ingressos i gastos del mes anterior i la de l'exercici econòmic vençut.  
g) Controlar la comptabilitat i verificar la caixa.  
h) Portar inventari minuciós dels béns del Col·legi dels quals serà administrador.  
  
CAPÍTOL II  
Del règim econòmic  
  
Article 57  
1. El Col·legi Oficial d'Infermeria d'Alacant gaudirà de plena autonomia en la gestió i l'administració dels seus béns que serà encomanada al Ple de la Junta de Govern i sotmesa a l'aprovació de l'Assemblea General.  
2. L'exercici econòmic tindrà duració anual i coincidirà amb l'any natural.  
  
Article 58  
Els fons dels Col·legis seran els procedents de les quotes d'incorporació, quotes ordinàries i extraordinàries, la participació assignada en els certificats, els segells autoritzats, els impresos de caràcter oficial, la part fixada o que es fixe d'ara en avant per prestacions de servicis generals, habilitació, etc., productes de l'alienació de béns mobles i immobles, interessos meritats pels depòsits bancaris i els llegats o donatius que se li feren per particulars o professionals i, en general, tots aquells béns que per qualsevol via puga adquirir el Col·legi.  
  
  
Article 59  
El pagament de quotes es realitzarà d'acord amb les regles següents:  
a) Els col·legiats satisfaran a l'incorporar-se al Col·legi Oficial d'Infermeria d'Alacant una quota d'incorporació uniforme, l'Assemblea General fixa l'import d'esta.  
b) Els col·legiats estan obligats a satisfer les quotes ordinàries i extraordinàries fixades per l'Assemblea General, i es podrà establir un import diferent per als no exercents en funció dels servicis que se'ls preste.  
c) En cas de dèbits o pagaments extraordinaris, l'Assemblea General podrà establir quotes extraordinàries el pagament de les quals és obligatori per a tots els col·legiats.  
  
Article 60  
1. Els gastos del Col·legi seran només els necessaris per al sosteniment decorós dels servicis, així com per a la gestió i el funcionament de l'activitat col·legial, sense que puga efectuar-se cap pagament no previst en el pressupost aprovat, llevat que la Junta de Govern acorde l'habilitació d'un suplement de crèdit.  
2. La Junta de Govern podrà habilitar suplements de crèdits en els supòsits següents:  
a) Pagament de tributs estatals, autonòmic o local, quan l'augment del gasto derive d'una disposició legal o reglamentària.  
b) Pagament de personal, quan l'augment del gasto es derive d'una disposició legal o estatutària.   
c) Quan siga necessari atendre altres gastos no previsibles i d'ineludible compliment.  
3. Per a efectuar els pagaments dels gastos realitzats serà indispensable la conformitat prèvia conjunta del president i del tresorer.  
4. El Col·legi Oficial d'Infermeria d'Alacant mantindrà els comptes bancaris que estime necessaris per al millor desenrotllament de la seua activitat, i es procurarà, quan siga possible, efectuar els pagaments a través d'estos, bé per mitjà de transferències o xecs. Les firmes autoritzades en cada compte bancari seran les dels senyors president i tresorer.  
  
Article 61  
1. La confecció de l'avantprojecte de pressupostos d'ingressos i gastos correspon al tresorer, que el sotmetrà a l'aprovació del Ple de la Junta de Govern.  
2. Una vegada obtinguda esta, el projecte de pressupostos serà presentat a l'Assemblea General per a la seua aprovació definitiva dins de l'últim trimestre de cada any.  
3. Durant els deu dies hàbils anteriors a la realització de l'Assemblea, el projecte de pressupostos es posarà a la disposició de qualsevol col·legiat que ho sol·licite, per a la seua consulta, en la seu col·legial.  
  
Article 62  
1. Durant el mes de gener de cada any, el tresorer sotmetrà a l'aprovació del Ple de la Junta de Govern el balanç de situació i liquidació del pressupost d'ingressos i gastos corresponent a l'any anterior per a la seua aprovació o rebuig.  
2. Obtinguda l'aprovació del Ple de la Junta de Govern, se sotmetrà a la preceptiva aprovació de l'Assemblea General, dins del primer quadrimestre de l'any esmentat.  
3. Durant els deu dies hàbils anteriors a la realització de l'Assemblea mencionada el balanç i la liquidació del pressupost de l'any anterior, es posaran a la disposició del col·legiat que prèviament els sol·licite per a la consulta en la mateixa seu del Col·legi.  
4. Si no s'aproven els pressupostos corresponents quedaran prorrogats automàticament els de l'exercici anterior.  
  
CAPÍTOL III  
Règim disciplinari  
  
Article 63  
1. Els col·legiats incorreran en responsabilitat disciplinària en els supòsits i les circumstàncies establits en estos Estatuts.  
2. El règim disciplinari establit en estos Estatuts s'entén sense perjuí de les responsabilitats civils i penals en què els col·legiats puguen incórrer.  
  
Article 64  
Les faltes disciplinàries es classificaran en lleus, greus i molt greus.  
1. Són faltes lleus:  
a) La falta de respecte als membres de la Junta de Govern en l'exercici de les seues funcions, quan no constituïsca falta molt greu o greu.  
  
b) La negligència en el compliment de les normes estatutàries.  
c) Les infraccions lleus als deures que la professió imposa.  
d) Els actes enumerats en l'apartat següent, quan no tingueren entitat suficient per a ser considerats com a greus.  
2. Són faltes greus:  
a) L'incompliment greu de les normes estatutàries o dels acords de la Junta de Govern o Assemblea General, llevat que constituïsquen falta de major entitat.  
b) Els actes de desconsideració manifesta cap a qualsevol dels altres col·legiats en l'exercici de l'activitat professional.  
c) La falta de respecte, per acció o omissió, als components de la Junta de Govern quan actuen en l'exercici de les seues funcions, així com als instructors i als secretaris anomenats en expedients disciplinaris i diligències informatives col·legials.  
d) Els actes i les omissions que atempten la moral, el decor, la dignitat, el prestigi i l'honorabilitat de la professió.  
e) L'incompliment de les normes deontològiques de la professió, quan no tinguera entitat suficient per a ser considerada com a falta molt greu.  
f) Els actes de competència deslleial.  
g) L'embriaguesa i el consum de substàncies estupefaents o psicotròpiques en ocasió de l'exercici professional.  
3. Són faltes molt greus:  
a) Els actes i les omissions que constituïsquen ofensa greu a la dignitat de la professió o a les regles ètiques que la governen.  
b) L'atemptat contra la dignitat o l'honor de les persones que formen part de la Junta de Govern, així com contra els instructors i secretaris en expedients disciplinaris col·legials, quan actuen en l'exercici de les seues funcions; i contra els altres companys en ocasió d'exercici professional.  
c) La comissió de delictes dolosos, en qualsevol grau de participació, com a conseqüència de l'exercici de la professió.  
d) La realització d'activitats, constitució d'associacions o pertinença a estes quan tinguen com a fins o realitzen funcions que siguen pròpies dels col·legis o els interferisquen d'alguna manera.  
e) La reiteració en falta greu.  
f) L'intrusisme professional i el seu encobriment.  
g) L'atemptat contra la dignitat de les persones en ocasió de l'exercici professional.  
h) La desatenció maliciosa o intencionada de qualsevol persona que requerisca dels seus servicis.  
i) La comissió d'infraccions que pel seu nombre o gravetat siguen moralment incompatibles amb l'exercici de la Infermeria.  
4. L'incompliment de les normes de protecció dels interessos dels consumidors i usuaris dels servicis del col·legiat tindrà la consideració de falta lleu, greu o molt greu en els termes previstos per les lleis.  
  
  
Article 65  
1. Per raó de les faltes a què es referix l'article precedent, poden imposar-se les sancions següents:  
a) Per a les faltes lleus: advertència per escrit, amonestació privada.  
b) Per a les faltes greus: suspensió de l'exercici professional per temps inferior a un any i per a l'exercici de càrrecs directius per un termini no superior a dos anys; multa per l'import de 10 a 50 quotes col·legials vigents en el moment d'incoar-se l'expedient.  
c) Per a les faltes molt greus: suspensió de l'exercici professional per temps superior a un any i inferior a dos, i per a l'exercici de càrrecs directius per un termini no superior a cinc anys; multa per l'import de 51 a 100 quotes col·legials vigents en el moment d'incoar-se l'expedient.  
  
2. La sanció d'expulsió del Col·legi només podrà imposar-se per la reiteració de faltes molt greus, i l'acord que determine la seua imposició haurà de ser adoptat el Ple de la Junta de Govern, amb la conformitat de les dos terceres parts dels que l'integren.  
  
  
Article 66  
1. Per a la imposició de sancions, s'haurà de graduar la responsabilitat de l'inculpat en relació amb l'existència d'intencionalitat o reiteració, la naturalesa de la infracció comesa, transcendència d'esta i la resta de circumstàncies modificatives de la responsabilitat.  
2. En cas de sanció per falta molt greu que afecte l'interés general es podrà donar publicitat en la premsa col·legial.  
  
Article 67  
1. La responsabilitat disciplinària s'extingirà:  
a) Per mort de l'inculpat.  
b) Per compliment de la sanció.  
c) Per prescripció de les faltes.  
d) Per prescripció de les sancions.  
2. Les faltes prescriuen:  
a) Les lleus, als sis mesos.  
b) Les greus, als dos anys.  
c) Les molt greus, als cinc anys.  
Els terminis assenyalats es computaran a partir de la data de comissió dels fets constitutius d'infracció, i s'interrompran estos per qualsevol diligència o actuació que es practique en esbrinament dels fets amb coneixement de la persona interessada.  
3. Les sancions prescriuran:  
a) Les imposades per faltes lleus, a l'any.  
b) Les imposades per faltes greus, als dos anys.  
c) Les imposades per faltes molt greus, als cinc anys.  
El termini de prescripció comptarà des del dia en què adquirisca fermesa la resolució per la qual s'imposa la sanció, i s'interromprà per la iniciació del procediment d'execució amb coneixement de la persona interessada.  
  
Article 68  
1. No podrà imposar-se cap sanció disciplinària, sinó en virtut d'expedient instruït a este efecte, d'acord amb el procediment establit en el present capítol i, si no n'hi ha, en les normes del procediment sancionador arreplegades en la Llei 30/1992, de Règim Jurídic de les Administracions Públiques i del Procediment Administratiu Comú, i normes que la despleguen.  
2. La potestat sancionadora correspon a la Junta de Govern. No obstant això, l'enjudiciament i sanció de les faltes comeses pels membres de la Junta de Govern mencionada, serà competència del Consell Valencià de Col·legis Oficials d'Infermeria.  
3. Les sancions disciplinàries es faran constar en l'expedient personal de la persona interessada.  
  
Article 69  
1. L'expedient s'incoarà, d'ofici o a instància de part, sempre mitjançant un acord de la Junta de Govern.  
2. Amb anterioritat a la iniciació de l'expedient, la Junta de Govern podrà decidir la instrucció d'una informació reservada a fi de determinar amb caràcter preliminar si concorren les circumstàncies que justifiquen esta iniciació.  
  
Article 70  
Si de la informació reservada resultara l'existència d'elements de juí suficients per a qualificar una infracció com a lleu, se seguirà el procediment abreviat previst en el present article:  
a) La Junta de Govern notificarà a la persona interessada una proposta de resolució per la qual es concedix un termini màxim de huit dies perquè formule les al·legacions i aporte els documents que considere pertinent en la seua defensa.  
b) Rebudes les al·legacions o transcorregut el termini concedit per a això, la Junta de Govern ho resoldrà sense més tràmit.  
  
Article 71  
1. L'acord d'incoació de l'expedient serà redactat de manera precisa, amb el contingut mínim següent:  
a) Identificació del pressupost responsable.  
b) Fets que motiven la incoació de l'expedient, la possible qualificació i les sancions que pogueren correspondre, sense perjuí del que resulte de la instrucció.  
c) Instructor i secretari amb expressa menció del règim de recusació d'estos.  
d) Indicació del dret a formular al·legacions i terminis per al seu exercici.  
2. L'acord d'incoació serà notificat a la persona interessada i se li concedix un termini improrrogable de quinze dies a partir de la notificació, perquè el conteste i propose les proves que estime pertinents. En la notificació s'advertirà a la persona interessada que, si no efectua al·legacions sobre el contingut de la iniciació del procediment, el plec de càrrecs podrà ser considerat de resolució.  
3. Així mateix, l'acord d'incoació serà notificat junt amb l'expedient complet a l'instructor, que en el termini de quatre dies hàbils des de la notificació podrà manifestar per escrit les causes d'abstenció que crega concórrer en este.  
  
Article 72  
1. L'instructor designat haurà de tindre almenys deu anys de col·legiació. Exercirà obligatòriament la funció, a menys que tinguera motius d'abstenció i que esta fóra acceptada per la Junta. Esta podrà també designar secretari o autoritzar l'instructor per a nomenar-lo entre els col·legiats.  
2. L'expedientat, dins del termini de quatre dies del rebut de la notificació de l'acord d'incoació, podrà manifestar per escrit davant de la Junta de Govern les causes de recusació que creguera concórrer en este.  
3. Només es consideraran causes d'abstenció o recusació el parentiu de consanguinitat dins del quart grau o d'afinitat dins del segon, l'amistat íntima o enemistat manifesta o tindre interés personal en l'assumpte.  
4. La Junta de Govern resoldrà sobre l'abstenció o la recusació el termini màxim de deu dies. Contra l'acord que s'adopte no s'hi pot interposar cap recurs.  
  
Article 73  
1. Rebudes les al·legacions de la persona interessada, l'instructor admetrà o rebutjarà les proves proposades per la persona interessada i acordarà la pràctica de les admeses.  
2. Competix a l'instructor realitzar d'ofici totes les actuacions que siguen necessàries per a l'examen dels fets, i es demanaran les dades i informacions que siguen rellevants per a l'esclariment d'estos o la determinació de les responsabilitats susceptibles de sanció.  
  
Article 74  
Conclosa, si és el cas, la prova l'instructor formularà la proposta de resolució, en la qual es fixaran els fets, i es precisarà els que es consideren provats i la seua qualificació jurídica i s'especificarà la sanció que proposa que s'hi impose.  
  
Article 75  
1. La proposta de resolució serà notificada a la persona interessada, la qual disposarà d'un termini de huit dies des del rebut de la notificació per a examinar l'expedient i presentar l'escrit d'al·legacions.  
2. La proposta de resolució es cursarà immediatament a l'òrgan competent per a resoldre el procediment, junt amb tots els documents, al·legacions i informacions que hi ha en este.  
  
Article 76  
1. Remeses les actuacions de la Junta de Govern del Col·legi, immediatament de rebut l'escrit d'al·legacions presentat per l'expedientat, o de transcorregut el termini per a fer-ho, resoldrà l'expedient en la primera sessió que realitze i es notificarà la resolució a la persona interessada en els seus termes literals.  
2. La Junta de Govern del Col·legi podrà tornar a l'instructor per a la pràctica d'aquelles diligències que, havent sigut omeses, siguen imprescindibles per a la decisió. En este cas, abans de remetre novament l'expedient a la Junta de Govern, es donarà vista de les actuacions a l'inculpat, a fi que en el termini de huit dies, al·legue tot el que considere convenient, i no comptarà este temps com a termini d'al·legacions.  
3. La decisió per la qual es pose fi a l'expedient sancionador, haurà de ser motivada, i en esta no es podran acceptar fets diferents dels que van servir de base al plec de càrrecs i a la proposta de resolució, sense perjuí de la seua distinta valoració.  
Article 77  
1. Contra la resolució que pose fi a l'expedient podrà la persona interessada interposar recurs d'alçada davant del Consell Valencià de Col·legis Oficials d'Infermeria, i el presentarà en el Col·legi, el qual, dins dels deu dies següents, el remetrà, en unió de l'expedient instruït i del seu informe, al Consell.  
2. La interposició de recurs contra la sanció disciplinària dins del termini establit suspendrà l'execució de l'acord objecte de recurs.  
La suspensió s'alçarà una vegada es resolga el recurs.  
3. Contra la resolució dictada pel Consell Valencià de Col·legis Oficials d'Infermeria, la persona interessada hi podrà recórrer davant de la Jurisdicció Contenciosa Administrativa.  
  
  
CAPÍTOL IV  
Règim jurídic  
  
Article 78  
1. Contra les resolucions de l'Assemblea General i la Junta de Govern i els actes de tràmit que determinen la impossibilitat de continuar un procediment o produïsquen indefensió podrà interposar-s'hi recurs d'alçada davant del Consell Valencià de Col·legis Oficials d'Infermeria en el termini d'un mes comptador a partir de l'endemà d'aquell en què haja sigut notificat.  
2. El recurs serà presentat davant de la Junta de Govern que va dictar l'acord, el qual haurà d'elevar-se, amb els antecedents i l'informe que procedisca, al Consell Valencià de Col·legis Oficials d'Infermeria, dins dels quinze dies següents a la data de presentació.  
  
Article 79  
Mentre estos actes estiguen subjectes al dret administratiu, una vegada esgotats els recursos corporatius, s'hi podran recórrer directament davant de la Jurisdicció Contenciosa Administrativa.  
  
Article 80  
Els actes dictats per l'Assemblea General i la Junta de Govern es presumixen vàlids i produiran efectes des que siguen adoptats, llevat que hagen de ser notificats individualment a un col·legiat o grup de col·legiats per afectar els seus drets i interessos individuals, d'acord amb la legislació de procediment administratiu.  
La interposició del recurs no suspendrà l'execució de l'acte impugnat, excepte quan s'hi recórrega una sanció disciplinària o així ho acorde el Consell Valencià de Col·legis Oficials d'Infermeria, si així ho preveuen els seus Estatuts, en el cas que l'execució mencionada poguera causar perjuís d'impossible o difícil reparació.  
  
  
DISPOSICIONS TRANSITÒRIES  
  
Primera  
Les modificacions contingudes en l'article 38, que afecta els requisits per a disposar de càrrecs en la Junta de Govern, no tindrà efectes retroactius, per la qual cosa no afectarà els actuals membres que componen l'òrgan de govern esmentat fins al moment en què es tornen a proveir els càrrecs mencionats.  
  
Segona  
Es faculta la Junta de Govern per a dur a terme tots els tràmits d'aprovació i inscripció dels presents Estatuts, així com per a revisar els errors materials que puguen detectar-s'hi, sempre que no supose una modificació substancial d'estos.  
  
  
DISPOSICIÓ FINAL  
  
Estos Estatuts entraran en vigor una vegada aprovats per l'Assemblea General de col·legiats, sense perjuí d'informe favorable del Consell d'Infermeria de la Comunitat Valenciana, i de la seua comunicació a la Conselleria competent en matèria de col·legis professionals, als efectes previstos en l'article 11 de la Llei 6/1997, de 4 de desembre.